Document ID: 31992R0593

ΚΑΝΟΝΙΣΜΟΣ (ΕΟΚ) αριθ. 593/92 ΤΟΥ ΣΥΜΒΟΥΛΙΟΥ της 3ης Μαρτίου 1992 για την τροποποίηση του κανονισμού (ΕΟΚ) αριθ. 2262/84 για τη λήψη ειδικών μέτρων στον τομέα του ελαιολάδου
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 43,
την πρόταση της Επιτροπής (1),
τη γνώμη του Ευρωπαϊκού Κοινοβουλίου (2),
Εκτιμώντας:
ότι, για να εξασφαλισθεί καλύτερα η ορθή και αποτελεσματική εφαρμογή των κοινοτικών κανόνων στο σύνολο του τομέα του ελαιολάδου, θα πρέπει να ανατεθεί στους οργανισμούς η διεξαγωγή ελέγχων όλων των κοινοτικών ενισχύσεων που χορηγούνται στον τομέα, με εξαίρεση τις επιστροφές και κατά την εξαγωγή-
ότι, προκειμένου να βελτιωθεί η παρακολούθηση της λειτουργίας και των δραστηριοτήτων του οργανισμού από την Επιτροπή, θα πρέπει να προβλεφθεί η δυνατότητα για την τελευταία να εκπροσωπείται στους οργανισμούς-
ότι, για να εξασφαλισθεί η καλύτερη παρακολούθηση των αποτελεσμάτων των ελέγχων που διεξάγονται από τους οργανισμούς, είναι σκόπιμο να καθιερωθεί επικοινωνία μεταξύ του κράτους μέλους και της Επιτροπής σχετικά με το θέμα αυτό-
ότι, σύμφωνα με το άρθρο 1 παράγραφος 5 του κανονισμού (ΕΟΚ) αριθ. 2262/84 (3), το Συμβούλιο, μετά από πρόταση της Επιτροπής, θεσπίζει, με ειδική πλειοψηφία, πριν από την 1η Ιανουαρίου 1992, τη μέθοδο χρηματοδότησης των πραγματικών δαπανών των οργανισμών από την περίοδο εμπορίας 1992/93 και στο εξής- ότι, λόγω της έκτασης των αρμοδιοτήτων που ανατίθενται στους οργανισμούς και της σπουδαιότητάς τους για την ορθή και ενιαία εφαρμογή των κοινοτικών κανόνων στον τομέα αυτό, θα πρέπει να προβλεφθεί, για μια νέα περίοδο πέντε ετών, κοινοτική συμμετοχή στις δαπάνες των οργανισμών που θα τους επιτρέψει να λειτουργούν αποτελεσματικά και ομαλά στο πλαίσια της διοικητικής αυτονομίας που προβλέπεται από τους κοινοτικούς κανόνες,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΟΚ) αριθ. 2262/84 τροποποιείται ως εξής:
1. Στο άρθρο 1 παράγραφος 1, το πρώτο εδάφιο αντικαθίσταται από το ακόλουθο κείμενο:
"1. Κάθε κράτος μέλος παραγωγής ιδρύει, σύμφωνα με την έννομη τάξη του, ειδικό οργανισμό στον οποίο ανατίθενται ορισμένες δραστηριότητες και έλεγχοι των κοινοτικών ενισχύσεων στον τομέα του ελαιολάδου, με εξαίρεση τις επιστροφές κατά την εξαγωγή."
2. Στο άρθρο 1, η παράγραφος 2 αντικαθίσταται από το ακόλουθο κείμενο:
"2. Προκειμένου να εξασφαλίσει την ορθή εφαρμογή των κοινοτικών κανόνων στον τομέα του ελαιολάδου, ο οργανισμός που αναφέρεται στην παράγραφο 1 πρέπει, σύμφωνα με το πρόγραμμα δραστηριοτήτων που αναφέρεται στην παράγραφο 4:
- να ελέγχει εάν οι δραστηριότητες των οργανώσεων παραγωγών και των ενώσεών τους είναι σύμφωνες με τον κανονισμό (ΕΟΚ) αριθ. 2261/84 του Συμβουλίου της 17ης Ιουλίου 1984 για τη θέσπιση γενικών κανόνων σχετικά με τη χορήγηση ενίσχυσης στην παραγωγή ελαιοδάδου και τις οργανώσεις παραγωγών (1),
- να ελέγχει την ακρίβεια των στοιχείων που περιλαμβάνονται στις δηλώσεις καλλιέργειας και στις αιτήσεις ενίσχυσης, με την επιφύλαξη των ελέγχων που πραγματοποιούνται από το κράτος μέλος δυνάμει του άρθρου 14 του κανονισμού (ΕΟΚ) αριθ. 2261/84,
- να ελέγχει τα εγκεκριμένα ελαιοτριβεία,
- να ερευνά τον προορισμό του ελαιολάδου και του πυρηνελαίου καθώς και των υποπροϊόντων τους,
- να ελέγχει τις εγκεκριμένες επιχειρήσεις συσκευασίας, σύμφωνα με το άρθρο 7 του κανονισμού (ΕΟΚ) αριθ. 3089/78 του Συμβουλίου της 19ης Δεκεμβρίου 1978 για τη θέσπιση γενικών κανόνων σχετικά με τη χορήγηση ενίσχυσης στην κατανάλωση ελαιολάδου (2), καθώς και, κατά περίπτωση, τους αναγνωρισμένους επαγγελματικούς οργανισμούς δυνάμει του άρθρου 11 παράγραγος 3 του κανονισμού αριθ. 136/66/ΕΟΚ,
- να συλλέγει, να ελέγχει και να επεξεργάζεται, σε εθνικό επίπεδο, τα στοιχεία που είναι αναγκαία για τον καθορισμό των αποδόσεων που αναφέρονται στο άρθρο 18 του κανονισμού (ΕΟΚ) αριθ. 2261/84,
- να ερευνά, κατά περίπτωση, την καταγωγή του εισαγόμενου ελαιολάδου και πυρηνελαίου,
Το κράτος μέλος μπορεί, με δική του πρωτοβουλία ή κατόπιν αιτήσεως της Επιτροπής, να αναθέτει στον οργανισμό, σύμφωνα με το πρόγραμμα δραστηριοτήτων που αναφέρεται στην παράγραφο 4:
- τη διεξαγωγή στατιστικών ερευνών για την παραγωγή, τη μεταποίηση και την κατανάλωση του ελαιολάδου και του πυρηνελαίου,
- τον έλεγχο των δραστηριοτήτων στους τομείς αγοράς, αποθεματοποίησης και πώλησης του ελαιολάδου από τους οργανισμούς παρέμβασης, που αναφέρονται στα άρθρα 12 και 13 του κανονισμού αριθ. 136/66/ΕΟΚ,
- τον έλεγχο των δραστηριοτήτων αποθεματοποίησης που πραγματοποιούνται κατ' εφαρμογή του άρθρου 20δ παράγραφος 3 του κανονισμού (ΕΟΚ) αριθ. 136/66/ΕΟΚ,
- τον έλεγχο των επιχειρήσεων παρασκευής κονσερβών, σύμφωνα με το άρθρο 8 του κανονισμού (ΕΟΚ) αριθ. 591/79 του Συμβουλίου της 26ης Μαρτίου 1979 περί προβλέψεως των γενικών κανόνων της επιστροφής στην παραγωγή για τα ελαιόλαδα που χρησιμοποιούνται στην παρασκευή ορισμένων κονσερβών (3),
- να διεξάγει ειδικές έρευνες στον τομέα του ελαιολάδου.
(1) ΕΕ αριθ. L 208 της 3.8.1984, σ. 3. Κανονισμός που τροποποιήθηκε τελευταία από τον κανονισμό (ΕΟΚ) αριθ. 3500/90 (ΕΕ αριθ. L 338 της 5.12.1990, σ. 3).
(2) ΕΕ αριθ. L 369 της 29.12.1978, σ. 12. Κανονισμός που τροποποιήθηκε τελευταία από τον κανονισμό (ΕΟΚ) αριθ. 3461/87 (ΕΕ αριθ. L 329 της 20.11.1987, σ. 1).
(3) ΕΕ αριθ. L 78 της 30.3.1979, σ. 2. Κανονισμός που τροποποιήθηκε τελευταία από τον κανονισμό (ΕΟΚ) αριθ. 2903/89 (ΕΕ αριθ. L 280 της 29.9.1989, σ. 3)."
3. Στο άρθρο 1 παράγραφος 3 προστίθεται το ακόλουθο εδάφιο:
"Η Επιτροπή μπορεί να συμμετέχει σε συσκέψεις των διευθυντικών οργάνων του οργανισμού. Ο αντιπρόσωπός της δεν συμμετέχει στην ψηφοφορία."
4. Στο άρθρο 1 παράγραγος 4 πρώτο εδάφιο, οι όροι "του καθεστώτος ενίσχυσης στην παραγωγή" αντικαθίσταται από τους όρους "των κοινοτικών κανόνων στον τομέα του ελαιολάδου".
5. Στο άρθρο 1 παράγραφος 4 προστίθενται τα ακόλουθα εδάφια:
"Τα κράτη μέλη δίδουν συνέχεια, το ταχύτερο δυνατό, στις διαπιστώσεις που έγιναν από τον οργανισμό.
Κοινοποιούν περιοδικά στην Επιτροπή κατάσταση που περιλαμβάνει τα μέτρα που ελήφθησαν και τις κυρώσεις που επεβλήθησαν σε συνέχεια των διαπιστώσεων που έγιναν από τον οργανισμό κατά τη διάρκεια των ελέγχων που πραγματοποίησε.
Η κοινοποίηση αυτή δεν θίγει την εφαρμογή του άρθρου 3 του κανονισμού (ΕΟΚ) αριθ. 595/91 του Συμβουλίου της 4ης Μαρτίου 1991 περί των ανωμαλιών και της ανακτήσεως των αχρεωστήτως καταβληθέντων ποσών στα πλαίσια της χρηματοδοτήσεως της κοινής γεωργικής πολιτικής ως και της οργανώσεως ενός συστήματος πληροφορήσεως στον τομέα αυτό και περί καταργήσεως του κανονισμού (ΕΟΚ) αριθ. 283/72(1).
(1) ΕΕ αριθ. L 67 της 14.3.1991, σ. 11."
6. Στο άρθρο 1 παράγραγος 5, τα δύο τελευταία εδάφια αντικαθίστανται από το ακόλουθο κείμενο:
"Από 1ης Νοεμβρίου 1992 και για πέντε έτη οι πραγματικές δαπάνες του οργανισμού καλύπτονται από το γενικό προϋπολογισμό των Ευρωπαϊκών Κοινοτήτων σε ποσοστό 50 %.
Πριν από την 1η Ιανουαρίου 1997, το Συμβούλιο, μετά από πρόταση της Επιτροπής θεσπίζει, με ειδική πλειοψηφία, τη μέθοδο χρηματοδότησης των εν λόγω δαπανών από την περίοδο εμπορίας 1997/98.
Τα κράτη μέλη έχουν την ευχέρεια, υπό όρους που θα καθοριστούν σύμφωνα με τη διαδικασία που προβλέπεται στο άρθρο 38 του κανονισμού αριθ. 136/66/ΕΟΚ, να καλύπτουν ένα μέρος ή το σύνολο των οικονομικών υποχρεώσεων που τους αναλογούν, παρακρατώντας ένα ποσό από τις κοινοτικές ενισχύσεις που χορηγούνται στον τομέα του ελαιολάδου."
7. Στο άρθρο 1 παράγραφος 6 πρώτο εδάφιο, οι όροι "συσταθεί και" διαγράφονται. Στο δεύτερο εδάφιο, οι όροι "η σύσταση και" διαγράφονται.
8. Στο άρθρο 2 στοιχείο β), οι όροι "που είναι μέλη οργάνωσης παραγωγών και" διαγράφονται,
9. Στο άρθρο 2 στοιχείο δ), οι όροι "τον παρόντα κανονισμό" αντικαθίστανται από τους όρους "τον κανονισμό (ΕΟΚ) αριθ. 2261/84".
10. Παρεμβάλλεται το ακόλουθο άρθρο:
"Άρθρο 2α
Δυνάμει του άρθρου 11α του κανονισμού αριθ. 136/66/ΕΟΚ, τα κράτη μέλη λαμβάνουν τα κατάλληλα ειδικά μέτρα προκειμένου να επιβάλλονται κυρώσεις για κάθε παράβαση του καθεστώτος της ενίσχυσης στην κατανάλωση, ιδίως όταν διαπιστώνεται ότι:
- μια εγκεκριμένη επιχείρηση συσκευασίας δεν τήρησε τις υποχρεώσεις της που απορρέουν από τον κανονισμό (ΕΟΚ) αριθ. 3089/78, ειδικότερα στις περιπτώσεις που προβλέπονται στο άρθρο 3,
- ένας αναγνωρισμένος επαγγελματικός οργανισμός δεν τήρησε τις υποχρεώσεις που απορρέουν από το εν λόγω κανονισμό.
Τα κράτη μέλη λαμβάνουν, στα πλαίσια των αρμοδιοτήτων τους, τα απαραίτητα ειδικά μέτρα προκειμένου να επιβάλλονται κυρώσεις για κάθε παράβαση των καθεστώτων που προβλέπονται στα άρθρα 12, 13, 20α και 20δ του κανονισμού αριθ. 136/66/ΕΟΚ."
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από την 1η Ιανουαρίου 1992. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 3 Μαρτίου 1992.

Labels: 10
17
19
6